Avro
Store norske leksikon,Teknologi og industri,Transport,Luftfart,Flyindustri,Fly- og helikopterprodusenter
Avro er en tidligere britisk flyfabrikk, mest kjent for bombeflyet Lancaster som ble brukt under andre verdenskrig, og det jetdrevne bombeflyet Vulcan.
Historie Avro ble grunnlagt i 1910 som A.V. Roe and Company av Edwin Alliot Verdin Roe, finansiert av broren H. V. Roe. I 1928 solgte A.V. Roe sin andel i Avro og kjøpte seg inn i det som skulle bli Saunders-Roe, kjent for sine store flybåter. Avro ble tatt over av John Siddeley, og fra 1935 ble selskapet en avdeling av Hawker Siddeley Aircraft. Navnet Avro forsvant etter at Avro gikk helt inn i Hawker Siddeley i 1963. Avro Canada Avro Canada ble dannet i 1945 etter at Avro tok over Victory Aircraft i Toronto, som hadde produsert Avro-flytyper på lisens under andre verdenskrig. Avro Canada ble en del av Hawker Siddeley i 1955. I 1962 opphørte Avro Canada, og selskapets aktiva ble overført til det nydannede selskapet Hawker Siddeley Canada. Kjente og viktige flytyper Med årstall for første flygning i parentes:  Avro 504 (1913) – toseters treningsfly brukt under første verdenskrig, brukt av Hærens flyvåpen i Norge fra 1918 til 1928 Avro Tutor (1929) – toseters treningsfly Avro Anson (1935) – tomotors rekognoserings- og treningsfly brukt under andre verdenskrig, brukt av Luftforsvarets flygeskole fra 1947 til 1951  Avro Manchester (1939) – tomotors bombefly brukt under andre verdenskrig, direkte forløper til bombeflyet Lancaster  Avro Lancaster (1941) – firemotors bombefly brukt under andre verdenskrig  Avro York (1942) – firemotors passasjerfly basert på bombeflyet Lancaster  Avro Lincoln (1944) – firemotors bombefly, videreutvikling av Lancaster  Avro Lancastrian (1945) – firemotors passasjerfly produsert ved å bygge om Lancaster bombefly  Avro Tudor (1945) – firemotors passasjerfly  Avro Shackleton (1949) – firemotors maritimt patrulje- og antiubåtfly  Avro Canada CF-100 Canuck (1950) – tomotors jetdrevet allværsjager   Avro Vulcan (1952) – firemotors jetdrevet bombefly, den mest kjente av de såkalte V-bomberne   Avro Canada CF-105 Arrow (1958) – prototyp for tomotors supersonisk jagerfly   Avro Canada Avrocar (1959) – eksperiementelt VTOL-fly   Avro 748 (1960) – tomotors turbopropdrevet passasjerfly Les mer i Store norske leksikon Edwin Alliot Verdin Roe Avro Lancaster